Hari i igračke sreće

Živio jednom davno dječak imenom Hari kojeg su osmijeh i neobična košarica uvijek u koraku pratili…

U košarici je nosio plišane igračke u obliku srca i davao ih osobama koje su bile žalosne. Te bi osobe prislonile igračku na srce i osjetile neobičnu toplinu koja je izmamila osmijeh na njihova tužna lica.

Kako je vrijeme prolazilo, Hari se počeo čudno ponašati. Plakao je, a nitko nije znao zašto. Košarica puna topline i smijeha ispunila se suzama. Mokrina suza izbrisala je boju pojedinih slova u košarici koja su bila dio stihova: "U ovu košaricu sreću stavi pa neka ti se svaki san ostvari". Plakao je jer je shvatio da više nema nijedne plišane igračke u koju bi stavio sreću, toplinu i osmijeh i tako poklonio drugima. Zatvorio se u svoju malu, istrošenu kuću ispunjenu samoćom. Živio je sam jer je roditelje izgubio davno prije. Njima je obećao da će raznositi sreću po svijetu i nastojati usrećiti tužne osobe jer njegovi su roditelji bili sijači sreće. Činili su dobro drugima, a ništa zauzvrat nisu tražili. Njihova sreća bila je u tome da usrećuju druge. Svi su primijetili njegov iznenadni nestanak. Okupili su se i odlučili nešto učiniti. Napravili su novu košaricu u koju su umetnuli malu plišanu igračku ne veću od prsta na ruci. Odnijeli su mu košaricu i poklonili sreću, osmijeh i toplinu koje su sada njemu bile potrebne. Hari je bio zahvalan i sretan jer je dobio novog prijatelja.

Jedne noći taj mali, neobični prijatelj iznenada je oživio. Probudio je Harija skakučući po njegovom sićušnom nosiću. Hari je bio presretan. Dao mu je ime Prstić.

Od te noći Hari i Prstić bili su nerazdvojni. Putovali su svijetom i poklanjali plišane igračke ispunjene srećom, toplinom i osmijehom koje su se na neobičan način samo pojavljivale u košarici.

Antonija Kotarac, 5. razred